|  |
| --- |
| EnergistyrelsenCarsten Niebuhrs Gade 431577 København Vens@ens.dk Høringssvaret sendt elektronisk til ens@ens.dk med kopi til mdsk@ens.dk jnr. 2024 – 1180.  |

**Høring over bekendtgørelse om driftsstøtte til CO2-reducerende projekter i**

**CO2-intensive virksomheder**

Landbrug & Fødevarer har 2. juni 2025 modtaget høringsudkast til bekendtgørelse om driftsstøtte til CO2-reducerende projekter i CO2-intensive virksomheder. Vores bemærkninger følger nedenfor.

### Emissionsfaktor for bionaturgas

Det fremgår af bekendtgørelsen, at der kun ydes støtte til projekter, der anvender bionaturgas, hvor emissionsfaktoren i opgørelsen sættes til nul i projektet, såfremt støttemodtageren kan dokumentere over for revisor, at den forbrugte mængde bionaturgas er ustøttet. Dermed forstås, at processer der anvender støttet bionaturgas, ikke kan modtage støtte under driftsstøtteordningen. Derimod kan naturgasprojekter modtage støtte, hvis de har en handlingsplan, hvormed naturgas udfases f.eks. ved at erstattet naturgassen med vedvarende gas.

Landbrug & Fødevarer skal anmode Energistyrelsen om at uddybe, hvordan det er sagligt at fastsætte en emissionsfaktor for støttet bionaturgas der ligestiller udledningen med naturgas. Det er der for os at se ingen salighed i. Energistyrelsen bedes i forlængelse heraf, henvise til den hjemmel hvorved man kan udelukke én energiteknologi (støttet bionaturgas) på baggrund af emissionsfaktoren, endda en ukorrekt emissionsfaktor, mens en anden (naturgas) kan modtage støtte. Endelig bedes Energistyrelsen redegøre for deres valg af emissionsfaktor for elektricitet, da den ligesom emissionsfaktoren for støttet bionaturgas er faktuel forkert, da der er fossil elektricitet i det danske energisystem.

Hvis Energistyrelsen begrunder ovenstående med, at støttet bionaturgas ikke kan modtage driftsstøtte under henvisning til EU’s statsstøttelovgivning, bedes Energistyrelsen redegøre for, hvordan elektricitet produceret med støtte kan få driftsstøtte under samme ordning, uden det anses for problematisk.

### Afgrænsning af tilskudsberettigede virksomheder

Det følger af bekendtgørelsen, at ansøgningsvirksomheder skal have en CO2-intensitetsgrad på minimum 6 pct., hvilket opgøres i henhold til virksomhedens ændrede afgiftsbetaling jf. energi- og CO2-afgiftslovene.

Landbrug & Fødevarer har i flere omgange påpeget uhensigtsmæssigheden ved denne afgrænsning, hvis målet er effektiv støtteordning til omstilling blandt CO2-intensive virksomheder fra alle erhverv. Det er vores overbevisning, at ingen produktionsvirksomheder i fødevareindustrien lever op til CO2-intensitetskravet, selvom fødevareindustrien af myndighederne er blevet fremhævet blandt målgruppen for støtteordningen. Vi finder det problematisk, særligt i henhold til EU’s statsstøtteregler, at ordningen er blevet fremstillet som branchetværgående, når den de facto ikke lever op til det. Vi kan end videre se, at ordningen nu også tillader støtte til omstillingsprojekter og ikke alene driftsstøtte, hvilket yderligere bekræfter at ordningen er tilrettet en meget snæver ansøgerkreds, da en lille håndfuld virksomheder alene vil kunne tømme ordningen for midler nu.

Der pågår et stort arbejde for at omstille produktionen i fødevareindustrien, også den CO2-intensive del af branchen, og derfor finder Landbrug & Fødevarer det meget beklageligt, at et godt værktøj som driftsstøtteordningen afgrænses så snævert. Vi håber man vil lade sig inspirere af puljens indretning i andre eksisterende eller i nye ordninger, så vi kan accelerere omstillingen i hele industrien og ikke kun de få udpegede virksomheder, der kvalificerer sig til nærværende pulje.

Landbrug & Fødevarer vil gerne forbeholde os muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Energistyrelsen velkommen til at rette henvendelse til undertegnede.

Med venlig hilsen

Simon Horsholt

Klima & Energi

M +45 2785 2384

E simh@lf.dk